邵嵐

邵嵐係香港社運人士，做過香港大專學界國際事務代表團成員，因為反送中運動期間做國際遊說所以出名。

早年 
邵嵐1999年喺美國北卡羅萊納州出世，父母本來係香港人出身。邵嵐細個嘅時候跟屋企人一齊回流返香港，喺香港長大，認為香港係自己嘅故鄉。佢中學讀聖馬可中學，大學讀香港城市大學公共政策與政治學系。大學時期做過第34屆公共行政學科聯會幹事，同埋2019至2020年度香港城市大學學生會臨時委員會外務副會長。

政治生涯

反送中運動 
2019年，香港爆發反逃犯條例修訂運動，又叫反送中運動。當時邵嵐做緊學生會代表，加入咗香港大專學界國際事務代表團 (HKIAD)，去英國、德國、瑞士、美國演講同埋游說各地政界關心香港呢場政治危機。

2019年9月，邵嵐同大專代表團去到英國倫敦，喺英國國會有關香港未來發展嘅委員會會議作證，促請英國儘快訂立《香港人權法案》同畀香港人「第二公民」身份同英國居留權，並且同前港督彭定康會面。

2019年11月，德國之聲英文台清談節目《衝突現場》訪問邵嵐，主題係《香港：暴力會唔會扼殺民主運動？》。主持人質詢香港呢個冇大台嘅群眾運動究竟有咩目標同底線，同埋示威現場越來越多暴力衝突，例如周曉東遇襲事件，問佢點睇。邵嵐表示，同意示威者應改嘗試用和平手法表達訴求，並且相信暴力唔係迫使政府回應訴求嘅解決方法。佢認為示威者攻擊親中人士嘅做法唔理想，但佢理解點解有啲人訴諸暴力，亦唔認為示威者已經失控。有親中共媒體被評邵嵐嘅講法「前後矛盾」。

後續參與 
2020年6月初，邵嵐加入對華政策跨國議會聯盟，當時係唯一一位喺香港嘅代表。

2020年6月30號，因為香港國安法頒佈，邵嵐宣布退出代表團，避免自己政治立場連累親戚朋友。佢搬咗去美國華盛頓特區，表示會繼續喺國際層面支持香港抗爭運動。佢經常呼籲西方國家關注香港議題，例如十二港人案同埋香港民主派初選大搜捕等等。

2021年10月17號，邵嵐同美籍藏族學生 Tsela Zoksang 喺雅典衛城嘅奧運聖火點火場地掛橫額抗議，大嗌「Boycott Beijing 2022」、「No freedom, no Games」等等口號，同喺衛城維修鐵棚架上面掛咗「光復香港時代革命」旗同埋雪山獅子旗。佢哋俾當地警員拘捕，引起香港監察等等團體關注。

香港社會運動人士
美國政治人